b"\n_START_ARTICLE_\nCastell de la Crua\n_START_SECTION_\nDescripci\xc3\xb3\n_START_PARAGRAPH_\n\xc3\x89s una gran torre de planta quadrada de 8,3 x 8,3 m, de tres pisos que actualment es troben ensorrats, aix\xc3\xad com la coberta, des de fa ja molts anys (en el poble es diu que ning\xc3\xba l'ha vista mai), fet demostrat pels grans arbres que han crescut a l'interior. Els s\xc3\xb2ls dels respectius pisos es recolzaven en un petit entrant que formen els quatre murs de la torre i en el centre, en un pilar que amida a la base 1,7 m de llarg x 0,8 c d'ample, i que es va reduint a cada pis, formant tamb\xc3\xa9 com un entrant o gra\xc3\xb3. A l'exterior s'obre la planta baixa de la torre, en el mur de llevant hi ha un gran portal d'arc ogival, realitzat amb carreus ben tallats i decorats amb motllures, que avui gaireb\xc3\xa9 no es conserven i deixen al descobert l'estructura interna del mur, d'aparell m\xc3\xa9s petit i sense desbastar. A cadascuna de les altres fa\xc3\xa7anes s'obren dues petites espitlleres. Al primer pis s'obre a cada fa\xc3\xa7ana una finestra allargada, la del mur septentrional conserva encara part de la banqueta que la flanquejava a costat i costat en el buit del llindar. El pis superior presenta a cada cara una petita finestra, m\xc3\xa9s gran a la fa\xc3\xa7ana principal, subdividida per dos travessers de pedra que es creuen en el ter\xc3\xa7 superior de l'obertura. Els murs de la torre tenen un gruix a la base d'un metre d'ample, constru\xc3\xafts amb un aparell sense desbastar de grans blocs a la base, i de mida m\xc3\xa9s redu\xc3\xafda a la part superior. La porta i les finestres estan revestides per blocs ben tallats decorats amb motllures."